Ο υφυπουργός Εσωτερικών (Μακεδονίας – Θράκης), Θεόδωρος Καράογλου, «μάζεψε» τις κατηγορίες που είχε εκτοξεύσει περί «ελλειμμάτων» και «διαφθοράς» στον ΟΑΣΘ επί διοίκησης του Σ. Παππά. Τον Ιούλιο ο Θ. Καράογλου είχε δηλώσει σε συνέντευξη του ότι «από τότε που ανέλαβε η κρατική διοίκηση, τα προβλήματα, τα ελλείμματα και η διαφθορά υπάρχουν σε μέγιστο βαθμό». Στη συνέχεια ο Σ. Παππάς απέστειλε εξώδικο στον Θ. Καράογλου επισημαίνοντας ότι ο υφυπουργός έχει δικαίωμα να χαρακτηρίζει μια διοίκηση «προβληματική», ωστόσο δεν μπορεί να προσβάλλει και να ψεύδεται καθώς δεν προσκομίζει κανένα σχετικό αποδεικτικό στοιχείο για να υποστηρίξει τα όσα καταγγέλλει.

Παράλληλα, ο Σ. Παππάς διεκδικούσε χρηματική αποζημίωση ύψους 120.000 ευρώ για ηθική βλάβη και ζητά την κράτηση του υφυπουργού. Παρά το ότι λίγες μέρες μετά την αγωγή ο Θ. Καράογλου είχε υποστηρίξει ότι δεν θα «ακολουθήσει» τον Σ. Παππά και τον είχε κατηγορήσει για αδιαφορία απέναντι στα προβλήματα που αντιμετωπίζει ο ΟΑΣΘ.

Ωστόσο, σε νέα του τοποθέτηση, ο Θ. Καράογλου αναφέρει πως ανακαλεί την προ μηνών τοποθέτηση του περί κακοδιαχείριση και διαφθορά στον ΟΑΣΘ, προσθέτοντας πως σέβεται και υπολήπτεται τους Παππά και Παναγιωτίδη.

«Διευκρινίζω ότι η συνέντευξή μου αφορούσε το χρόνιο και γενικότερου κοινού ενδιαφέροντος πρόβλημα των αστικών συγκοινωνιών της Θεσσαλονίκης που ταλανίζει καθημερινά τους συμπολίτες μας, χωρίς να στοχεύω στην επίμαχη περικοπή της να προσβάλλω προσωπικά τον κ. Παππά και τον κ. Παναγιωτίδη, στην θεσμική ιδιότητα των οποίων αναφέρθηκα και τους οποίους προσωπικά σέβομαι και υπολείπτομαι.

Συγκεκριμένα, ανακαλώ τα περί κακοδιαχείρισης και διαφθοράς στον ΟΑΣΘ κατά το διάστημα που οι ως άνω μετείχαν στην διοίκηση του, κατά την περίοδο που ο ΟΑΣΘ περιήλθε στο Ελληνικό Δημόσιο και τέθηκε σε εκκαθάριση εν λειτουργία».